b"\n_START_ARTICLE_\nKendo\n_START_PARAGRAPH_\nKendo (jap. kend\xc5\x8d, \xe5\x89\xa3\xe9\x81\x93 'kardo kelias')\xc2\xa0\xe2\x80\x93 \xc5\xa1iuolaikinis budo, i\xc5\xa1sirutulioj\xc4\x99s i\xc5\xa1 senov\xc4\x97s samuraj\xc5\xb3 fechtavimo meno kend\xc5\xbeiutsu.\n_START_SECTION_\nApra\xc5\xa1ymas\n_START_PARAGRAPH_\nKendo nereikalauja i\xc5\xa1skirtini\xc5\xb3 fizini\xc5\xb3 duomen\xc5\xb3, jie i\xc5\xa1ugdomi besitreniruojant, tod\xc4\x97l kendo gali praktikuoti tiek vyrai, tiek moterys. Standartin\xc4\x97 kova trunka 2-5 minutes. Atsi\xc5\xbevelgiant \xc4\xaf senas samuraj\xc5\xb3 taisykles, draud\xc5\xbeiama pulti i\xc5\xa1 nugaros, ta\xc4\x8diau prie\xc5\xa1ininkui pargriuvus ar paleidus i\xc5\xa1 rank\xc5\xb3 ginkl\xc4\x85, kirsti leid\xc5\xbeiama. \xc4\x8cia kur kas da\xc5\xbeniau, nei kituose kovos menuose galima i\xc5\xa1girsti kiai.\n_START_SECTION_\nMeistri\xc5\xa1kumo lygiai ir atestacijos\n_START_PARAGRAPH_\nKendo, skirtingai negu kituose kovos menuose, n\xc4\x97ra \xe2\x80\x9edir\xc5\xbe\xc5\xb3\xe2\x80\x9c sistemos, tod\xc4\x97l i\xc5\xa1 anksto neai\xc5\xa1ku, prie\xc5\xa1 kokio lygio prie\xc5\xa1inink\xc4\x85 kovojama._NEWLINE_Paprastai meistri\xc5\xa1kumo lygiai yra: 6 mokini\xc5\xa1ki (jap. kyu), toliau meistro lygiai (jap. dan). \xc5\xa0iuo metu auk\xc5\xa1\xc4\x8diausias kendo lygis yra a\xc5\xa1tuntas danas. Meistri\xc5\xa1kumo lygiai apsiginami atestacij\xc5\xb3 metu. Atestuoja ne ma\xc5\xbeiau trij\xc5\xb3 meistr\xc5\xb3 komisija. Rezultatai ir pastabos dokumentuojami, kyu lygio pasiekimai \xc4\xaftraukiami \xc4\xaf nacionalin\xc4\x97s kendo organizacijos, o dan\xc2\xa0\xe2\x80\x93 dar ir \xc4\xaf regionin\xc4\x97s kendo organizacijos registr\xc4\x85. Tai leid\xc5\xbeia i\xc5\xa1vengti meistri\xc5\xa1kumo nuvert\xc4\x97jimo ir kendo degradacijos apskritai.\n_START_SECTION_\nIstorija\n_START_PARAGRAPH_\nKardas buvo ypa\xc4\x8d gerbiamas Japonijoje. Senieji kardo valdymo stiliai apibendrintai vadinami kenjutsu. Ypatingai prie kendo atsiradimo prisid\xc4\x97jo Itto-ryu kenjutsu stilius, kuriame naudoti bambukini\xc5\xb3 kard\xc5\xb3 ir pamink\xc5\xa1tint\xc5\xb3 pir\xc5\xa1tini\xc5\xb3 prototipai. Pats kendo prad\xc4\x97jo formuotis apie XVIII a.,o XIX a pr. galutinai susiformavo kendo \xc5\xa1arvai. Tai leido atlikti kir\xc4\x8dius pilna j\xc4\x97ga (tuo tarpu sen\xc5\xb3j\xc5\xb3 kenjutsu mokykl\xc5\xb3 mokymo metodas buvo kata, kuriame kontaktas prakti\xc5\xa1kai nenaudojamas)._NEWLINE_XIX a pabaigoje, Japonijai pasukus vesternizacijos keliu, kalavijo menams i\xc5\xa1kilo i\xc5\xa1nykimo pavojus, ta\xc4\x8diau meistr\xc5\xb3 pastangomis kalavijo tradicija tapo prieinama daugeliui. XX a. prad\xc5\xbeioje kendo tapo viena privalom\xc5\xb3 disciplin\xc5\xb3 Japonijos \xc5\xa1vietimo sistemoje, policijoje ir kariuomen\xc4\x97s strukt\xc5\xabrose. 6-7 XX a. de\xc5\xa1imtme\xc4\x8diais \xc5\xa1is kovos menas per\xc5\xbeeng\xc4\x97 Japonijos ribas ir prad\xc4\x97jo plisti pasaulyje._NEWLINE_Tapusi bendrakult\xc5\xabrinio paveldo dalimi, kendo gali b\xc5\xabti klasifikuojama kaip dvikovin\xc4\x97 neolimpin\xc4\x97 sporto \xc5\xa1aka. Ta\xc4\x8diau jos praktik\xc4\x85 pagrind\xc5\xbeiantys filosofiniai principai ir treniruo\xc4\x8di\xc5\xb3 pob\xc5\xabdis leid\xc5\xbeia traktuoti kendo kaip valing\xc5\xb3j\xc5\xb3 asmenyb\xc4\x97s charakterio savybi\xc5\xb3 bei moralini\xc5\xb3 vertybi\xc5\xb3 ugdymo priemon\xc4\x99, nepriklausomai nuo tautyb\xc4\x97s ir \xc4\xafsitikinim\xc5\xb3. Kendo\xc2\xa0\xe2\x80\x93 tai veikla, kuriai b\xc5\xabtina ne tiek fizin\xc4\x97 j\xc4\x97ga, kiek vidinis tvirtumas ir susikaupimas.\n_START_SECTION_\nPaplitimas\n_START_PARAGRAPH_\nTeigiama, jog kendo pasaulyje kultivuoja iki 10 mln. \xc5\xbemoni\xc5\xb3. Ma\xc5\xbeiausias strukt\xc5\xabrinis vienetas, apjungiantis \xc5\xa1io kovos meno praktikuotojus, yra kendo klubas (arba kendo sekcija kovos men\xc5\xb3 klube). Savo ruo\xc5\xbetu klubai jungiasi \xc4\xaf \xc5\xa1al\xc4\xaf atstovaujan\xc4\x8di\xc4\x85 organizacij\xc4\x85, kurios priklauso regionin\xc4\x97ms strukt\xc5\xabrin\xc4\x97ms organizacijoms (Europoje tai Europos kendo federacija su b\xc5\xabstine Briuselyje, http://www.ekf-eu.com/;"